Suomen kauneimmat maisematiet / La La Lilja
Kantatie 62
Maisemien suhteen Mikkelistä Imatralle kulkeva kantatie 62 on oikea kultakaivos. Tie 62 kiemurtelee kauniiden järvimaisemien läpi ja kulkee neljän näyttävän sillan yli: Kirkonvarkauden riippusilta (1968), Väätämönsalmen silta (1979), Lietveden silta (1985) ja Saimaan silta (1995). Tien varrelta löytyykin niin upeita hiekkarantoja, henkeäsalpaavia siltoja kuin kansallisromanttisia maisemia.
Parhaimmillaan maisemat ovat 3 000 rantakilometrin ja 1 000 saaren Puumalassa, jossa näkymät ovat siltojen, järvenselkien ja Saimaa-maisemien juhlaa. Suosittelenkin mahdollisimman hiljaista nopeutta ja useita pysähdyksiä, sillä näiden maisemien läpi ei vain voi posottaa kaasu pohjassa - etenkään, jos on vierailulla ensi kertaa.
Puumalan keskustassa näkymiä hallitsee Puumalansalmen silta, joka on Suomen neljänneksi pisin maantiesilta. Alhaalla satamassa sillan kupeessa on hissi, joka nousee 28,5 metrin korkeudessa olevalle näköalatasanteelle. Tasanteelta voi jatkaa vielä rappuja pitkin ylös näköalakahvilaan, joka on huimat 37 metriä sataman yläpuolella. Voin luvata, että pelkästään näköalatasanteella ja sillalla voi yhtäkkiä huomata olevansa korkeanpaikankammoinen!
Puumalan satamasta voi kesäpäivän ratoksi bongailla vanhoja höyryaluksia, sillä satama on Saimaan laiva- ja veneliikenteen solmukohtia. Esimerkiksi s/s Puijo pysähtyy Puumalan satamassa risteillessään Savonlinnasta Lappeenrantaan Puumalan ja Imatran kautta.
Lietvedentie
Lietveden näköalapaikka sijaitsee Puumalan Lietvedellä noin 15 kilometrin päässä Puumalan keskustasta. Hiekkapohjaisen saariketjun läpi kulkevan tien varrella on levike, josta nousee rappuset näköalapaikalle. Näköalapaikka on yksi Suomen kuvatuimmista järvimaisemista, eikä ihme, sillä paikalta avautuvat upeat maisemat.
Kesäisin pysähdyspaikalla (Lietvedentie 2019) toimii Lietveden kioski, ja alueen pohjoispuolella on legendaarinen Pistohiekan lava, kuppila ja hiekkaranta.
Jos pidät päivän aikana yhden vilvoittelutauon, valitse etapiksi Huuhanranta, joka on yksi Saimaan pisimmistä hiekkarannoista. Ruokolahdella sijaitseva (Kietäväläntie 257-365) ranta on ainakin ulkopaikkakuntalaisen silmiin hieman piilossa, mikä lisää rannan viehätystä - aivan kuin 1,5 kilometrin mittaisesta hiekkarannasta, mereltä erehdyttävästi näyttävästä järvenselästä ja matalasti syvenevästä rannasta nyt ei muuten viehättyisi.
Huuhanrantaan ei vieraspaikkakuntalainen sattumalta päädy, sillä tämän upean keitaan löytääkseen on Syyspohjan kylän kohdalla poikettava tieltä 62 Utulantielle, ja ajettava ensin sitä ja sitten Kietäväläntietä yhteensä noin 15 kilometriä, kunnes tien vasemmalla puolella kanervien ja mäntyjen keskellä on pieni viitta uimarantaan. Parkkipaikalta kävellään vielä hiekkapohjaista polkua männikön läpi, kunnes eteen avautuu upea Huuhanselkä.
Päijänteen maisemareitti (tie 314)
Suomen kauneimmaksi maisemareitiksikin valittu Päijänteen maisemareitti seututiellä 314 on kokemisen arvoinen. Tien näyttävin osuus on Pulkkilanharju Lahden lähellä Asikkalassa, 10 km Vääksystä Sysmään.
Tällä kohdalla tie 314 mutkittelee kahdeksan kilometrin matkan mäntymetsässä Päijänteen levittäytyessä hiekkaharjun molemmille puolille. Jääkauden muovaamalla harjulla on Päijänteen kansallispuiston 4,4 km mittainen luonto- ja harjupolku, joka alkaa Karisalmen sillan parkkipaikan tuntumasta.
Satuimme paikalle päivänä, jolloin taivas oli harmaa ja järvi synkkä, vastaranta erottui siniharmaana häivähdyksenä jossakin horisontissa ja aavalta järvenselältä puhalsi hyinen tuuli. Voi vain kuvitella, kuinka kaunista Pulkkilanharjulla on aurinkoisena päivänä.
Kirsti 23/08/2017, 19:56
Voi, mitkä maisemat! Voi, mitkä kuvat. Noita kun katselee tekisi mieli ampaista matkaan heti. Mukavaa iltaa sinulle.
La La Lilja 27/08/2017, 17:26
Maisemat olivat kyllä upeita! Mukavaa illanjatkoa! :)
Carola Lehtonen 23/08/2017, 20:51
La La Lilja 27/08/2017, 17:22
seita 24/08/2017, 07:51
Huuhaanranta ja Pistohiekka antavat viitettä mitä Saimaa parhaimmillaan on. Saimaan saarista löytyy myös paratiisirantoja, esim. Rokansaaresta.
La La Lilja 27/08/2017, 17:29
Olisi mahtavaa tutustua joskus Saimaan saariinkin! :)
M.T. Ainasoja 24/08/2017, 12:43
Hienoja kuvia! Onpa tosi korkea toi silta. En muista ikinä ajaneeni kyseistä reittiä - tai ehkä olen nukkunut kyydissä. :D Omat suosikkini Suomen maisemateistä ovat tietysti Saariston rengastie ja Utsjoentie. En osaa edes sanoa, kummasta tykkään enemmän. <3
La La Lilja 27/08/2017, 17:30
Saariston rengastie ja Utsjoentie ovat minulta vielä kokematta, pitää ehdottomasti joskus päästä ajamaan nekin :)
Suvi 24/08/2017, 16:06
Voi mitä ihania kuvia <3 Toivottavasti pääsisin itsekin joskus ihailemaan kyseisiä maisemia. :)
La La Lilja 27/08/2017, 17:31
Anonymous 24/08/2017, 16:59
Upeita kuvia <3 pitääpä muistaa nämä tiet ensi kesänä kun tekee mieli lähteä ihan vaan ajelemaan johonkin suuntaan ;) Iloista torstaita <3
La La Lilja 27/08/2017, 17:34
Kiitos <3 Näitä teitä kannattaa ehdottomasti joskus ajella!
ELLI 27/08/2017, 14:35
Näyttävät kyllä tosi upeita paikoilta! :)<3
La La Lilja 27/08/2017, 17:35
Sitä ne kyllä ovat! <3
koivupalmu 29/08/2017, 15:59
Hienoja reittejä siellä Itä-Suomessa! Minulla on postauksia kauniista saariston rengastiestä: www.koivupalmu.blogspot.fi. Mukavaa syksyn jatkoa!
La La Lilja 30/08/2017, 23:25
Voi, Saariston rengastien haluan ehdottomasti joskus nähdä ja kokea! Käyn kurkkaamassa blogisi :) Kivaa alkusyksyä!